Иън Пейс
Иън Андърсън Пейс () е английски рок барабанист.

Биография 
Роден е на 29 юни 1948 г. в Нотингам, Англия. Израства в семейството на музикант в град Бистер, Оксфордшър. Баща му е корепетитор в различни танцови състави в града.

Още на 15-годишна възраст Иън се увлича по ударните инструменти. След като придобива известен опит, свири в оркестъра на баща си. Негов любим барабанист става американският джаз барабанист Бъди Рич (1917 – 1987), от който остава най-много повлиян като стил на свирене. През 1965 г. е вече с местната група „Дъ Шиндигс“ („The Shindigs“), с която записва два сингъла. През 1966 г. записва един сингъл с групата „Дъ М/5“ (The М/5).

През 1966 и 1967 г. с групата „Дъ Мейз“ (The Maze) записва три сингъла и един албум. В „Дъ Мейз“ свири заедно с Род Евънс, който през 1968 г. става първият вокалист на „Дийп Пърпъл“. На прослушването за „Дийп Пърпъл“ през 1968 г. прави добро изпълнение и тогава Джон Лорд и Ричи Блекмор не оставят никакви съмнения, че Пейс ще е барабанистът на бъдещата група. Така от 1968 г. до 1976 г. и от 1984 до наши дни Иън Пейс е барабанист на „Дийп Пърпъл“. Той е единственият музикант, който не е напускал „Дийп Пърпъл“ (в периода между 1976 и 1984 г. групата временно е била разпадната).

През 1977 г. свири в групата „Пейс, Аштън и Лорд“ (Paice, Ashton & Lord). От 1979 до 1982 г. е в „Уайт Снейк“. От 1982 до 1984 свири с групата на Гари Мур.

Иън Пейс е смятан за един от най-добрите рок барабанисти в света. Смятан е за барабанист виртуоз. Характерният му стил на свирене се дължи на факта, че е левичар. Този факт е сериозна трудност за всички барабанисти-десничари, когато трябва да изпълняват неговите специфични фигури по барабаните. Първото му впечатляващо изпълнение е непознатото дотогава подобно изпълнение в началото на песента „Кълбовидна мълния“ („Fireball“) от едноименния албум на Дийп Пърпъл”, издаден през 1971 г. В същия албум прави в средата на песента „Глупаци“ („Fools“) друг вид соло на барабани в по бавно темпо съчетано с китарно соло на Ричи Блекмор, наподобяващо виола (това соло Пейс усъвършенства в началото на 21 век като го прави още по атрактивно и го изпълнява на всеки концерт).

През 1974 г. на концерта на „Дийп Пърпъл“ в Калифорния пред близо 500 000 зрители изпълнява соло на барабани, подобно на което дотогава публиката не е виждала. По това време записите на концерти са били рядкост, но това негово изпълнение е записано на едноименния видеоалбум „Live in California“.

След повторното събиране на „Дийп Пърпъл“ през 1984 г. във всеки концерт на групата има негови солови изпълнения на барабаните. В началото на 21-век много често соло на барабани по време на концерт изпълнява в средата на песента „Картини от дома“ („Pictures Of Home“). В началото на тази песен изпълнява също сложно късо соло на барабани.

Иън Пейс е свирил само на две марки барабани. В първите години на „Дийп Пърпъл“ свири на „Лудвиг“ („Ludwig“), а след 1980 г. предпочита само марката „Пърл“ („Pearl“).

Дискография

С „Дъ Шиндигс“ 
 One Little Letter/What You Gonna Do (1965)
 A Little While Back/Why Say Goodbye (1965)

С „Дъ М/5“ 
 You'll Never Stop Me Loving You/Only Time Will Tell (1966)

С „Дъ Мейз“ 
 Hello Stranger/Telephone (1966)
 Aria Del Sud/Non Fatemio Odiare (1967)
 Harlem Shuffle/What Now/The Trap/I'm So Glad [ep] (1967)
 Catteri, Catteri/Easy Street (1967)

С „Дийп Пърпъл“ 
Виж албуми и сингли на „Дийп Пърпъл“

С „Пейс, Аштън и Лорд“ 
 Malice in Wonderland (1977)

С „Уайт Снейк“ 
 Lovehunter (1979)
 Ready An' Willing (1980)
 Live...In The Heart Of The City (1980)
 Come an' Get It (1981)
 Saints & Sinners (1982)

Външни препратки 
 Ian Paice – Соло на барабани на Иън Пейс на концерт в Монтрьо през 2005
 

Британски барабанисти
Членове на Дийп Пърпъл
Членове на Уайтснейк
Британски рок музиканти
Родени в Нотингам